AIŠKINAMASIS MEMORANDUMAS

PASIŪLYMO APLINKYBĖS

•Pasiūlymo pagrindimas

Dėl nusikalstamumo visoje Europoje mažėja ES piliečių saugumas ir gerovė. Teisėsaugos institucijoms reikia patikimų ir veiksmingų priemonių, kad jos galėtų veiksmingai kovoti su nusikalstamumu. Bendradarbiavimas ir dalijimasis informacija yra galingiausios kovos su nusikalstamumu ir terorizmu bei teisingumo vykdymo priemonės. Nustatyta, kad 2021 m. daugiau kaip 70 proc. organizuotų nusikalstamų grupių veikė daugiau nei trijose valstybėse narėse. Net tie nusikaltimai, kurie atrodo esantys visiškai vietos masto, gali būti susijęs su kitomis vietomis Europoje, kur tas pats nusikaltėlis įvykdė savo nusikalstamas veikas. Tariamų vietos masto nusikaltimų sąsajos su organizuoto nusikalstamumo struktūromis ir veikla dažnai taip pat nėra akivaizdžios. Todėl teisėsaugos institucijoms reikia turėti galimybę laiku keistis duomenimis, kad jos galėtų veiksmingai kovoti su nusikalstamumu. ES yra aprūpinusi teisėsaugos institucijas įvairiomis priemonėmis keitimuisi informacija palengvinti, kurios, kaip paaiškėjo, yra ypač svarbios atskleidžiant nusikalstamą veiklą ir nusikaltėlių tinklus, bet informacijos spragų tebėra ir jas reikia panaikinti. Be to, kadangi duomenys yra atskirai saugomi įvairiose nacionalinėse IT sistemose, taip pat ES lygmens didelės apimties IT sistemose, reikia užtikrinti, kad sistemos galėtų turėti tarpusavio ryšį.

Erdvėje, kurioje nėra vidaus sienų kontrolės (vadinamoji Šengeno erdvė), vis dar yra sienų ir kliūčių teisėsaugos institucijoms keistis duomenimis, kurios lemia trūkumus ir spragas, kuriais naudojasi daugybė daugiau nei vienoje valstybėje narėje veikiančių nusikaltėlių ir teroristų. Šia iniciatyva ir kartu priimtu pasiūlymu dėl Direktyvos dėl valstybių narių teisėsaugos institucijų keitimosi informacija siekiama sustiprinti valstybių narių keitimosi informacija veiklą, taigi ir suteikti ES teisėsaugos institucijoms geresnių priemonių kovoti su nusikalstamumu ir terorizmu.

Daugiau nei dešimtmetį teisėsaugos institucijos iš visos ES gali keistis informacija pagal Priumo sistemą. Priumo sprendimuose, priimtuose 2008 m. siekiant paremti tarpvalstybinį policijos ir teisminį bendradarbiavimą, susijusį su baudžiamosiomis bylomis, numatomas automatinis už nusikalstamų veikų prevenciją, nustatymą ir tyrimą atsakingų institucijų tarpusavio keitimasis konkrečiais duomenimis (DNR analitėmis, pirštų atspaudais ir transporto priemonių registracijos duomenimis). Priumo sistema sėkmingai padeda kovoti su nusikalstamumu ir terorizmu ES, bet keitimosi informacija srityje tebėra spragų ir todėl yra galimybių sistemą toliau tobulinti.

Tarybos išvadose dėl Priumo sprendimų įgyvendinimo praėjus dešimčiai metų nuo jų priėmimo pabrėžiama automatinės DNR analičių, daktiloskopinių duomenų ir transporto priemonių registracijos duomenų paieškos ir automatinio lyginimo svarba kovojant su terorizmu ir tarpvalstybiniu nusikalstamumu. Taryba taip pat paragino Komisiją apsvarstyti galimybę peržiūrėti Priumo sprendimus, siekiant išplėsti jų taikymo sritį ir atnaujinti reikiamus techninius ir teisinius reikalavimus.

Reglamentas „Priumas II“ grindžiamas esama Priumo sistema, kuri juo yra sustiprinama ir modernizuojama ir užtikrinama jo sąveikos su kitomis ES informacinėmis sistemomis galimybė. Jis padės užtikrinti, kad visus atitinkamus duomenis, prieinamus valstybės narės teisėsaugos institucijoms, galėtų naudoti kitų valstybių narių teisėsaugos institucijos. Jis taip pat padės užtikrinti, kad Europolas galėtų remti valstybes nares pagal Priumo sistemą. Pagal šią iniciatyvą numatoma sukurti naują struktūrą, kuri suteiks galimybę valstybėms narėms lengviau ir greičiau tarpusavyje keistis duomenimis ir kuria bus užtikrinta aukšto lygio pagrindinių teisių apsauga.